JAKOBO 1 SSO61SO - Ke le Jakobo, mohlanka wa Modimo le - Bible Search
BAHEBERU 13 JAKOBO 2
1Ke le Jakobo, mohlanka wa Modimo le wa Morena Jesu Kreste, ke ngolla meloko e leshome le metso e mmedi e qhalaneng, ke re: Dumelang!
Meleko le matshwenyeho.
2Banabeso, le ke le lekanye hobane ke thabo feela ha le hlahelwa ke meleko e mengata; 3le ntse le tseba hobane ho lekwa ha tumelo ya lona ho hlahisa mamello; 4mme mamello e ka kgona e phethehe tshebetsong ya yona, le tle le be ba phethehileng, ba hodileng ruri, bao ho sa hlokweng letho ho bona.
5Ha e mong ho lona a hloka bohlale, a bo kope ho Modimo, o sitsang bohle ka phano e kgolo, o se na ho kganana, mme o tla bo newa. 6Feela, a kope ka tumelo, a se ke a dikadika; hobane motho ya dikadikang o jwaloka leqhubu la lewatle le tsukutlwang, le akgelwang hohle ke moya. 7Ya jwalo a se ka a tshepa hobane a ka newa letho ke Morena. 8Ke motho ya pelo tse pedi, ya dikadikang metsamaong ya hae yohle.
9Modumedi wa mofutsana a ithabele boholong ba hae. 10Morui yena a ithabele bofutsaneng ba hae; hobane o tla fela jwaloka palesa ya jwang. 11Hobane letsatsi le re le sa tjhaba le mofuthumela wa lona, le phakise le pontshe jwang, mme palesa ya jona e we, mme botle ba sebopeho sa jona bo timele; morui le yena o tla pona jwalo metsamaong ya hae.
12Ho lehlohonolo motho ya mamellang moleko; hobane etlare hobane a hlole moleko, o tla newa moqhaka wa bophelo, oo Morena a o baletseng ba mo ratang.
13Motho ha a lekwa, a se ke a re: Ke lekwa ke Modimo. Hobane Modimo ha o lekwe ke bobe, mme ha o leke motho ka jona.14Empa motho e mong le e mong o ye a lekwe ke ho hohelwa le ke ho tjhatjhehiswa ke takatso eo e leng ya hae. 15Mme takatso hoba e emare, e tswala sebe; mme sebe ha se phethehile, se tswala lefu.
16Le se ke la thetseha, banabeso ba ratwang. 17Mpho e nngwe le e nngwe e ntle, leha e le neo e nngwe le e nngwe e phethehileng, e tswa hodimo, e theoha ho Ntata masedi, eo ho seng tikatiko ho yena, leha e le seriti sa ho fetoha. 18Ka ho rata ha hae, o re tswetse ka lentswe la nnete, re tle re be bao e kang ke dithakangwaha tsa dibopuwa tsa hae.
Ho etswe ka lentswe la Modimo.
19Tsebang tsena, banabeso ba ratwang: Motho ka mong a ke a be mafolofolo ho utlwa, a diehe ho bua, a diehe le ho halefa; 20hobane kgalefo ya motho ha e phethe ho loka ha Modimo. 21Ka baka leo, lahlang ditshila tsohle le tsohle tsa lonya, mme le amohele ka bonolo lentswe le hlomilweng ka ho lona, le tsebang ho boloka meya ya lona. 22Le be baetsi ba lentswe, e seng bautlwi feela ba ithetsang. 23Hobane motho, haele moutlwi wa lentswe, e seng moetsi wa lona, o jwaloka motho ya iponang seiponeng tshobotsi eo a tswetsweng ka yona. 24Ere hobane a ipone, o ye a tlohe, a lebale hang hore ke motho ya jwang. 25Empa ya shebisisang molaong o phethehileng, e leng wa tokoloho, mme a tiisetsa teng, e se moutlwi ya hakwang, empa e le moetsi ya sebetsang, motho eo o tla ba le lehlohonolo ho etseng ha hae.
26Ekare ha e mong hara lona a lekanya hoba o na le borapedi, mme a sa tlame leleme la hae, a mpa a ithetsa pelo, borapedi ba motho eo ke ba lefeela. 27Borapedi bo hlwekileng, bo se nang sekodi mahlong a Modimo Ntata rona, ke ha motho a lekola dikgutsana le basadi ba bahlolohadi mahlomoleng a bona, mme a ipoloka lefatsheng a se na le lethebanyana.